b'\n_START_ARTICLE_\nInk\xc5\xabnai\n_START_SECTION_\n\xc5\xbdym\xc5\xabs objektai\n_START_PARAGRAPH_\nYra medin\xc4\x97 \xc5\xa0v\xc4\x8d. Au\xc5\xa1ros Vart\xc5\xb3 Dievo Motinos ba\xc5\xbeny\xc4\x8dia (nuo 1942 m.). Kaimas \xc4\xafsik\xc5\xabr\xc4\x99s \xc5\xa0ventosios kra\xc5\xa1tovaizd\xc5\xbeio draustinyje, apsuptas Saldagirio mi\xc5\xa1ko, kuriame yra didel\xc4\x97 bebr\xc5\xb3 u\xc5\xbetvanka. \xc4\xae pietus nuo kaimo, link Mikieri\xc5\xb3, yra gele\xc5\xbeinis be\xc5\xbed\xc5\xbeioni\xc5\xb3 tiltas per \xc5\xa0vent\xc4\x85j\xc4\x85. Netoli ba\xc5\xbeny\xc4\x8dios, einant link be\xc5\xbed\xc5\xbeioni\xc5\xb3 tilto tryk\xc5\xa1ta \xc5\xa1altinis, kurio vanduo, vietini\xc5\xb3 teigimu, yra \xc5\xa1ventas. Be\xc5\xbed\xc5\xbeioni\xc5\xb3 tiltas yra ilgiausias tokio tipo tiltas Lietuvoje. Iki 2002 m. Ink\xc5\xabnus ir Mikierius jungiantis tiltas buvo medinis. Kaime gerai i\xc5\xa1pl\xc4\x97totas turizmas.\n_START_SECTION_\nInk\xc5\xabn\xc5\xb3 atminties parkas\n_START_PARAGRAPH_\nTai yra Ink\xc5\xabn\xc5\xb3 bendrijos iniciatyva statomas medini\xc5\xb3 skulpt\xc5\xabr\xc5\xb3 parkas, skirtas atminti aplink i\xc5\xa1nykusiuose kaimuose buvusioms sodyboms. Kiekviena skulpt\xc5\xabra simbolizuoja po vien\xc4\x85 sodyb\xc4\x85. Jame pastatyti: stogastulpis su \xc5\xa0v. Vincento fig\xc5\xabra Ink\xc5\xabn\xc5\xb3 kaimui (autorius \xe2\x80\x93 Gintaras Varnas, 2010 m.), stilizuotas kry\xc5\xbeius Leg\xc5\xb3 kaimui (autorius \xe2\x80\x93 Vladas Gaidys, 2010 m.), stogastulpis su R\xc5\xabpintoj\xc4\x97lio fig\xc5\xabra Dauneiki\xc5\xb3 kaimui (autorius \xe2\x80\x93 Pranas Petronis, 2010 m.), stogastulpis su angelo fig\xc5\xabra Mi\xc4\x8dioni\xc5\xb3 kaimui (autorius \xe2\x80\x93 Edvinas Galvanauskas, 2010 m.), stogastulpis su \xc5\xa0v. Anel\xc4\x97s fig\xc5\xabra Ber\xc5\xbeoni\xc5\xa1kio kaimui (autorius \xe2\x80\x93 Jonas Tvardauskas, 2010 m.), kry\xc5\xbeius su Nukry\xc5\xbeiuotojo fig\xc5\xabra, saulute ir pauk\xc5\xa1\xc4\x8diais Medin\xc5\xb3 kaimui (autorius \xe2\x80\x93 Vladas Gaidys, 2011 m.), kry\xc5\xbeius su Nukry\xc5\xbeiuotojo ir \xc5\xa0v. Barboros fig\xc5\xabromis La\xc5\xa1ini\xc5\xb3 kaimui (autorius \xe2\x80\x93 Pranas Petronis, 2011 m.) ir ornamentais dekoruotas kry\xc5\xbeius Mikieri\xc5\xb3 kaimui (autorius \xe2\x80\x93 Vladas Gaidys, 2011 m.).'